Document ID: /roh_data/filtered/fineweb-2-filterrobots_roh.jsonl.gz/860

La meglra energia è quella … spargnada. Il potenzial da respargn è enorm ed igl è ura e temp che la politica sa fatschenta seriusamain cun quest tema. E lura: Il futur tutga a las energias renovablas, nizzegiadas da maniera cumpatibla cun la natira e cun la cuntrada.
Jau sustegn uschia la „Strategia 2050“ dal Cussegl federal che vul reducir era il consum da l’energia fossila cun las emissiuns dal CO2, nuschaivlas per il clima. E l’abandun regulà da l’energia nucleara s’impona, perquai ch’ils ristgs èn memia gronds, perquai ch’ella producescha ruments radioactivs che nagin vul e perquai ch’ella custa memia bler. En la proxima legislatura decida il parlament da quai. Jau m’engasch cun persvasiun per in provediment d’energia ecologic che promova las energias indigenas e plazzas da lavur en la regiun.
In Svizra, en in pajais cun ina auta densitad da populaziun, posseda cunzunt l’energia solara in grond potenzial da svilup.